SK Úradný vestník Európskej únie C 353/9

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2012/C 353/07

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„FENLAND CELERY“

ES č.: UK-PGI-0005-0887-22.08.2011

CHZO ( X ) CHOP ( )

1. Názov:

„Fenland Celery“

2. Členský štát alebo tretia krajina:

Spojené kráľovstvo

3. Opis poľnohospodárskeho výrobku alebo potraviny:

3.1. Druh výrobku:

Trieda 1.6 – Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1:

„Fenland Celery“ (Apium graveolens) je názov pre zeler vysadený, pestovaný a zozbieraný tradičnými metódami na hlbokých rašelinových pôdach typu Adventurers 1 a 2 v špecifických častiach grófstiev Cambridgeshire, Suffolk a Norfolk.

Spôsob pestovania zeleru „Fenland Celery“ a používané odrody prinášajú výrobok s týmito dôležitými charakteristikami:

Vzhľad – zeler „Fenland Celery“ má širokú bázu (miesto prechodu do koreňovej sústavy) s priemerom 8 – 12 cm a roztvárajúce sa stopky. Má hlbší tvar a výraznejší koreň. „Fenland Celery“ dorastá do dĺžky 60 až 80 cm, merané od bázy po vrch listov. Farba bázy sa pohybuje od bielej po svetlozelenú. Spodná časť stopky je vždy najbelšia, prechádza do svetlozelenšej stopky a postupne do svetlozelených listov. Zeler „Fenland Celery“ je mohutný, hrčovitý a s výrazným rebrovaním.

Textúra – zeler „Fenland Celery“ má o niečo lámavejšiu, ale jemnejšiu, krehkejšiu a chrumkavejšiu štruktúru než jeho moderné náprotivky.

Chuť – zeler „Fenland Celery“ má výraznú a vyváženú sladko/slano/horkú chuť. Dopĺňa ju charakteristická osviežujúca jemná oriešková chuť a slabé aromatické ihličnaté vône s jemnými anízovými stopami.

Zeler „Fenland Celery“ sa vysádza v júni alebo júli a zberá sa od septembra do decembra.

Pod názvom „Fenland Celery“ sa smú pestovať iba nasledujúce odrody:

Hopkins Fenlander

New Dwarf White

Ely White

Používajú sa len tieto tri odrody pre ich dobrý výnos, chuť, odolnosť voči chorobám a prispôsobivosť typu pôdy.

3.3. Suroviny (len pri spracovaných výrobkoch):

—

3.4. Krmivo (len pri výrobkoch živočíšneho pôvodu):

—

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

— Príprava osiva a výsev: Osivá odrôd „Fenland Celery“ sa nakupujú a dodávajú do schválenej klíčiarne na klíčenie od apríla do mája. V klíčiarni sa vysejú do rašelinových blokov a presunú sa do klíčnej miestnosti, v ktorej sa pri teplote 18 °C uchovávajú po dobu siedmich dní. Potom sa presunú do hlavného skleníka a pestujú sa v ňom približne tri týždne, kým nevyrastú na mladé sadenice (výška približne 10 centimetrov) pripravené na vysadenie. Potom sa prepravia na pole s osobitným typom pôdy Adventurers 1 a 2 a do 24 hodín sa presadia do hlbokej rašelinovej pôdy typu Adventurers 1 a 2. Presádzanie mladých rastlín sa vykonáva od júna do júla, čo umožňuje postupný zber a znižuje riziko neúrody.

— Zber úrody: Zber úrody zeleru „Fenland Celery“ prebieha od septembra do decembra. Ide o komplexnú činnosť, pri ktorej sa najprv širokorozchodným traktorom s ohŕňačom uvoľní prihrnutá pôda, aj keď túto činnosť možno vykonať aj ručne rýľom. Zber zeleru sa vykonáva ručne pomocou noža. Korene sa môžu orezať úplne alebo sa môže ponechať ich malá časť známa ako „zastrúhaný“ zeler.

3.6. Osobitné pravidlá pri krájaní, strúhaní, balení atď.:

—

3.7. Osobitné pravidlá pri označovaní:

—

4. Stručné vymedzenie zemepisnej oblasti:

Zeler „Fenland Celery“ sa musí pestovať v pôdach typu Adventurers 1 a 2, ako ich vymedzuje Soil Survey of England and Wales (Prieskum pôdy v Anglicku a Walese). Tento typ pôdy sa nachádza konkrétne v nasledujúcich obciach grófstiev Cambridgeshire, Suffolk a Norfolk:

Cambridgeshire: Littleport, Ely St Mary and Trinity, Ely Trinity (samostatná), Thetford, Stretham, Willingham, Haddenham, Sutton, Colne, Coveney, Chatteris, Welches Dam, Manea, Wimblington, March, Thorney, Wisbech St Mary, Waterbeach, Horningsea, Bottisham,Swaffham Bulbeck, Swaffham Prior, Wicken, Burwell, Soham, Fordham, Isleham, Chippenham, Snailwell, Ramsey.

Norfolk: Leziate, East Winch, Bawsey, Middleton, Wimbotsham, Crimplesham, West Dereham, Wereham, Wretton, Stoke Ferry, Northwold, Ryston, Downham Market, Denver, Fordham, Nordelph, Welney, Feltwell, Hockwold-cum-Wilton, Redmere, Wormegay, East Winch, Leziate, Roydon.

Suffolk: Lakenheath, Mildenhall, Barton Mills, Worlington, Freckenham.

5. Spojenie so zemepisnou oblasťou:

5.1. Špecifickosť zemepisnej oblasti:

Dopestovanie špecifického zeleru umožňujú osobitné vlastnosti a kvality uvedenej zemepisnej oblasti, a to predovšetkým rašelinová pôda a podnebie. Súdržnosť pôdy umožňuje hĺbenie rýh, vďaka čomu sa vypestuje špecifický zeler bielej farby, krehkejšej textúry a s výrazne osviežujúcou lahodnou orieškovou chuťou.

Vďaka kombinácii pôdy, odrôd a spôsobu výroby, ktorá sa používa len v oblasti Fenlands, získala táto oblasť povesť pestovateľa najkvalitnejšieho a najchutnejšieho zeleru.

Územie Fenlands je prirodzene močaristým regiónom východného Anglicka a až do 16. storočia bola väčšina tohto územia zaplavená vodou. S odvodňovaním sa prvý raz začalo v tridsiatych rokoch sedemnásteho storočia. V tomto období sa v močariskách v grófstve Cambridgeshire vybudovali dva kanály – Old Bedford River a New Bedford River, ktoré vtekali do rieky Great Ouse vlievajúcej sa do mora pri meste King's Lynn. Po odvodnení však rašelinová pôda poklesla, terén sa ešte viac znížil a do konca 17. storočia oblasť opäť zaplavila voda.

Úspešné odvodnenie oblasti sa napokon po niekoľkých pokusoch podarilo až v 20. rokoch 19. storočia zavedením parných strojov spaľujúcich uhlie. Na odvodnenie územia Fenlands sa použilo 286 malých elektrických čerpacích staníc, 3 800 míľ riečísk, 60 míľ morských a 96 míľ riečnych hrádzí. Väčšina územia Fenland preto leží v nadmorskej výške do 10 metrov. Mnoho častí sa v súčasnosti nachádza pod strednou úrovňou mora.

Vďaka podpore odvodňovacej siete sa oblasť Fenland susediaca s grófstvami Lincolnshire, Norfolk, Cambridgeshire a Suffolk stala hlavným poľnohospodárskym regiónom pestovania obilnín a zeleniny vo Veľkej Británii. Súčasné i minulé environmentálne a geografické prednosti zabezpečujú vynikajúcu pôdu, a to hlbokú rašelinu typu Adventurers 1 a 2 a vynikajúce klimatické podmienky na pestovanie zeleru „Fenland Celery“.

Priemerné zrážky v regióne Fenland sú nižšie než priemerné zrážky v ostatných hlavných poľnohospodárskych oblastiach v Spojenom kráľovstve (v minulom roku to bolo 365 mm, údaj podľa Weather Commerce Ltd). Nízky úhrn zrážok je dôležitým činiteľom pestovania zeleru „Fenland Celery“, pretože nadmerné zrážky by bránili v raste poškodzovaním brázd v pôde a podporou chorôb.

Pôda typu Adventurers 1 a 2, pôvodná v tejto zemepisnej oblasti, predstavuje pre zeler dvojitý prínos: po prvé, vďaka svojmu prirodzene úrodnému zloženiu poskytuje rastline mnoho potrebných živín. Po druhé, svojou konzistenciou umožňuje prihrnutie k rastline a tak ju chráni pred slnkom, vďaka čomu si zeler zachováva bielu farbu a je chránený pred koncoročnými mrazmi, čo pestovateľom umožňuje predĺžiť sezónu v Spojenom kráľovstve a dosiahnuť na miestnych trhoch vyššiu cenu.

Tradičný spôsob pestovania tejto zeleniny nekladie vyššie nároky len na pôdu, ale aj na pracovnú silu. Tieto techniky sa odovzdávajú z generácie na generáciu fenlandských poľnohospodárov už viac než 50 rokov a vyžadujú si istú zručnosť. Pestovatelia musia zabezpečiť dostatočnú ochranu pred mrazom, ale zároveň ju nesmú rastlinu udusiť, ani jej pripraviť príliš teplé podmienky (tie by zapríčinili choroby a hnilobu).

Štandardná populácia rastlín zeleru „Fenland Celery“ na hektár je výrazne nižšia a dosahuje o 50 % menej rastlín na hektár v porovnaní s konvenčným pestovaním zeleru (moderné poľnohospodárstvo vysádza 50 000 sadeníc na hektár, pričom sadeníc zeleru „Fenland Celery“ sa vysádza 25 000 kusov na hektár). Nižšia intenzita výsadby je spôsobená tým, že rastlinu je potrebné vysádzať v širších riadkoch.

5.2. Špecifickosť výrobku:

Spôsob pestovania zeleru „Fenland Celery“ určuje, že sadenice sa vysádzajú v širokých riadkoch oddelených hlbokými brázdami. Tieto široké riadky sú dôležité pre celkovú kvalitu výsledného výrobku, pretože vďaka prihrnutej pôde sa zachováva biela farba zeleru. Táto metóda je pri pestovaní zeleru „Fenland Celery“ povinná a bez nej nie je možné klasifikovať výrobok ako „Fenland Celery“.

Na výrobu zeleru „Fenland Celery“ sa smú pestovať iba nasledujúce odrody:

Hopkins Fenlander

New Dwarf White

Ely White

Používajú sa len tieto tri odrody pre ich dobrý výnos, chuť, odolnosť voči chorobám a prispôsobivosť typu pôdy.

V dôsledku spôsobu výroby a použitej odrody je zeler „Fenland Celery“ v porovnaní s tradične pestovaným zelerom menší. Tento tradičný spôsob výroby spolu s osivom odrôd „Fenland Celery“ a čiernou rašelinovou pôdou typu Adventurers 1 a 2 prispieva k osobitej orieškovo-sladko-anízovej chuti a svetlozelenej až bielej farbe, ktoré sú kľúčovými charakteristikami zeleru „Fenland Celery“.

Zeler „Fenland Celery“ charakterizuje širšia báza a viac sa roztvárajúce stopky. Báza má priemer 8 – 12 cm a v porovnaní s náprotivkami má hlbší tvar a často je menej rovnomerná. Zeler „Fenland Celery“ má z dôvodu použitých techník pestovania a zberu často výraznejší koreň. V porovnaní s komerčnejšie pestovaným zelerom takisto rastie veľmi pomaly, a to v dôsledku ročného obdobia a použitého spôsobu výroby. Pomalšie pestovanie výrobku prispieva k jeho osobitnej orieškovej, horko-sladkej chuti a jemnejšej, krehkejšej a chrumkavejšej textúre.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO):

Poľnohospodári už v minulosti vysádzali zeler „Fenland Celery“ od júla a zber trval od septembra až do decembra. Prihrnutie pôdou chránilo zeler pre zimnými mrazmi a umožňovalo výrobcom predĺžiť sezónu a dosiahnuť vyššiu cenu.

Odrody zeleru „Fenland Celery“ sú vybraté na základe výnosu, chuti, odolnosti voči chorobám a prispôsobivosti. Najbežnejšie pestovanými odrodami sú v súčasnosti Hopkins Fenlander a New Dwarf White. Obe boli vyšľachtené v oblasti Fens a sú už 50 rokov najlepšou voľbou.

Zeler „Fenland Celery“ sa pestuje v hlbokých rašelinových pôdach typu Adventurers 1 a 2 v oblasti Fenland, ktorá je prirodzene veľmi úrodná z dôvodu nerozloženej odumretej vegetácie rastúcej v močarinách. Ich označenie pochádza od rozličných dobrodruhov, ktorí sa pod vedením grófa z Bedfordu v sedemnástom storočí rozhodli odvodniť oblasť Fenlands, a označuje predovšetkým „vznešených dobrodruhov“ alebo investorov do rizikového kapitálu, ktorí financovali výstavbu výmenou za rozsiahle pozemky na odvodnenej pôde.

Tento typ pôdy je prirodzene rovný, čo je spôsobené samotnou podstatou hlbokej rašeliny, ako aj spôsobom odvodnenia pôdy. Hladiny, ktoré vytvárajú odtoky a kanály, znamenajú, že rastlina zeleru má optimálnu úroveň vlahy.

Hlboká čierna rašelinová pôda typu Adventurers 1 a 2 je prirodzene úrodná a obsahuje živiny potrebné na úspešné pestovanie zeleru vysokej kvality, či už sa pestuje moderným spôsobom, alebo tradične ako zeler „Fenland Celery“. Čierna rašelina takisto zabezpečuje rastline zeleru dodatočné teplo. V knihe o zásadách záhradníctva „Principles of Horticulture“ autorského kolektívu C. R. Adams, M. P. Early, K. M. Bamford sa uvádza, že tento druh pôdy sa pre svoju farbu a konzistenciu zahrieva rýchlejšie než iné druhy, pričom ľahšie absorbuje a uchováva slnečnú energiu. Spôsobu výroby najlepšie vyhovuje tento typ pôdy, keďže poskytuje dostatok potrebných živín a má správnu konzistenciu na prihrnutie. Zeler „Fenland Celery“ rastie veľmi pomaly, a to v dôsledku ročného obdobia a použitého spôsobu výroby – čierna rašelinová pôda však tento proces zrýchľuje. Vysadením do iného druhu pôdy by sa rast ešte viac spomalil.

V Spojenom kráľovstve ide o najväčšiu oblasť s touto osobitou poľnohospodárskou pôdou, ktorá je aj najproduktívnejšia. Jedinečné vlastnosti pôdy spolu s chladnejším, suchším podnebím v oblasti Fenlands poskytujú vynikajúce podmienky umožňujúce pestovanie a zber zeleru od júla až do decembra.

Tradičné metódy sú aj naďalej prácnym spôsobom výroby zeleru, keďže využívajú techniky, ktoré sa už viac než 50 rokov odovzdávajú z generácie na generáciu fenlandských poľnohospodárov a ktoré sa zdokonaľujú a vyvíjajú s cieľom vypestovať najkvalitnejší zeler – oblasť Fens sa stala a naďalej zostáva synonymom zeleru vysokej kvality.

Gastronómovia sa o jedinečnosti zeleru „Fenland Celery“ vyjadrujú takto: „Na pultoch sa objavuje ďalšia rýchlená zelenina, ako napríklad tradičný zeler z oblasti Fenland, vykopaný z cambridgeshireskej pôdy. Rýchlená rebarbora z grófstva Yorkshire, prísne vzaté zelenina, je veľmi dobrá, keď sa podáva s grilovanou čerstvou makrelou a červeným čili.“ Rose Prince, New English Cook, február 2009.

„Zeler je rovnako anglický ako syr Stilton. Staršie odrody takzvaného ‚špinavého‘ zeleru z rovinatej černozemnej oblasti Fenlands v regióne East Anglia mali pôvodne krátku sezónu – od októbra do januára. Ak budete mať to šťastie ochutnať ho, budete ho musieť poriadne umyť, jeho chuť je však výnimočná, a to najmä po slabých mrazoch, keď je najsladší.“ Delia Smith, Delia Online.

„Nezvykneme často žiadať niečo studené, vlhké a špinavé, ale keď sa na pultoch obchodov koncom jesene prvýkrát objaví zemitý fenlandský zeler, je to skutočné potešenie!“ Sally Bendall, magazín Season, november 2008.

Odkaz na uverejnenie špecifikácie:

[Článok 5 ods. 7 nariadenia (ES) č. 510/2006]

http://archive.defra.gov.uk/foodfarm/food/industry/regional/foodname/products/documents/fenlandcelery-pgi-110711.pdf

(1) Ú. v. EÚ L 93, 31.3.2006, s. 12.